- Բայց դուք մենակ չեք , ինչո՞ւ եք մենակի նման խոսում։ Այսօր ձեր մեջքին կանգնած է մի ամբողջ Հայաստանի Հանրապետություն ու Սփյուռք։ Ժամանակը չէ՞ 10 միլիոն հայի մտավոր պոտենցիալով մտածել, ինչո՞ւ եք մենակի նման խոսում։ Ասֆալտ փռելն ու սոցիալական ծրագրեր ներդնելը խիստ կարևոր է այսօր, բայց, միասնական ջանքով կիրթ, ժամանակակից մարդ ստեղծող համակարգն է, որ Արցախին դուրս կբերի հումանիտար այս բեռնվածության տակից . մի տեսակ անհարմար էլ է ասելը, բայց փաստ է, որ այսօր Արցախում նույն գյուղատնտեսությունը չի կարողանում երկրին կերակրել հենց գյուղատնտեսական մշակույթից լավ չհասկանալու, ուղիղ ասեմ՝ անգրագետ լինելու պատճառով։ Այս հարցը ես մտադիր եմ հենց վարչապետի հետ էլ քննարկել, որովհետև շրջեցի գյուղերով և տեսա իրավիճակը։ Բայց այս հողը, մարդկային այս ռեսուրսները հենց այսօր են կարոտ իրացման. սեր ու խնամք չտեսած, վայրենացած հողը հնարավոր չէ պաշտպանել ամենահզոր զորուզենքով։ Եթե չկա համապատասխան գիտելիք, ապա այդ գիտելիքը պետք է ստեղծել, պետք է այդ իմացությունը բերել, ցանել, աճեցնել չէ՞։